Kiekkotähti Sean Bergenheim, 33, sai viime syyskuussa pahan aivotärähdyksen.

Sean Bergenheimin ura päättyi aivotärähdykseen. ZUMAWIRE/MVPHOTOS

Nyt mies on pikkuhiljaa paranemaan päin, mutta peleissä häntä ei ole näkynyt. Eikä enää nähdä - koskaan. Bergenheim on päättänyt lopettaa uransa ammattilaisena päävamman myötä.

- Viimeiset neljä kuukautta ovat olleet todella raskaita. Sveitsissä kävin aivotärähdyksen jälkeen läpi samoja asioita seitsemän kuukautta. Tuntuu kuin olisi menettänyt vuosia elämästä, kun on vain jatkuvassa " sumussa " erilaisten oireiden vuoksi, Bergenheim kertoo Frölundan verkkosivuilla.

Bergenheim on tavannut lukuisia ammattilaisia, jotka suosittelivat uran päättämistä.

- Riski sille, että jotain vastaavaa tapahtuu vakavammilla seurauksilla, on liian suuri. Haluan olla paras mahdollinen isä ja aviomies. Se on jotain, mitä en ole voinut olla viime kuukausina. Nyt haluan ajatella tulevaisuuttani, poikaani, vaimoani, itseäni.

Vaikka uran päättyminen vammaan on huippu-urheilijalle todella raskasta, Bergenheim vakuuttaa olevansa kiitollinen kaikesta, mitä jääkiekko on hänen elämäänsä tuonut.

Bergenheimin uran viimeiset puolitoista kautta kului Frölundassa. Tosin tällä kaudella hän ehti pelata vain neljä peliä tehoilla 1+2 ennen kuin hän loukkaantui.

- Haluan kiittää Frölundaa siitä tuesta, mitä olen saanut kuntoutuksen aikana. Tällaiset vammat eivät ole helppoja käsitellä.

Bergenheim pelasi urallaan NHL:ssä 506 runkosarjaottelua tehoilla 96+84=180.

Läpi uransa useista loukkaantumisista kärsinyt entinen superlupaus oli tuttu näky myös maajoukkueessa. Bergenheim pelasi Leijonissa muun muassa kolmet MM-kisat ja kolmet nuorten MM-kisat.